bruksareal
Store norske leksikon,Samfunn,Bolig og eiendom
Bruksareal (forkortes BRA) er summen av det arealet på en eiendom som ligger innenfor ytterveggene. En annen måte å uttrykke dette på er at bruksarealet er bruttoarealet (BTA) minus arealet som opptas av yttervegger. En tredje måte å si det samme på, er at bruksarealet omfatter nettoarealet og arealet av innvendige vegger og sjakter.
Bruksarealet skal måles langs gulvplanet uten hensyn til gulvlister, innredningsenheter, installasjoner og lignende.I en bolig utgjør bruksarealet summen av eiendommens primærrom (P-rom) og sekundærrom (S-rom).Nærmere regler om måling av bruksareal, er gitt i NS 3940:2012.I forskrift til avhendingslova (tryggere bolighandel) § 2-20 fremkommer at ved omsetning av boliger og fritidsboliger, skal den bygningssakkyndige i tilstandsrapporten han avgir oppgi det totale bruksarealet (BRA), og fordelingen av dette mellom primærrommene (P-rom) og sekundærrommene (S-rom). Les mer i Store norske leksikon nettoareal bruttoareal arealmåling Eksterne lenker Bruk av arealbetegnelser ved omsetning av boliger – En veiledning basert på NS 3940 (3. utg., 2012) (abmtaksering.no)  Takstbransjens retningslinjer ved arealmåling – 2014 (2. utg.) (norsktakst.no)  Forskrift til avhendingslova (tryggere bolighandel) § 2-20 (Lovdata)